*Likumprojekts*

**Grozījumi Būvniecības likumā**

Izdarīt Būvniecības likumā (Latvijas Vēstnesis, 2013, 146. nr.; 2014, 21., 84., 140. nr.; 2015, 122., 251. nr.; 2016, 241. nr.; 2017, 128. nr.; 2019, 41. nr., 2019, 248.A nr., 2020, 244.nr.) šādus grozījumus:

1. Svītrot 5.panta pirmās daļas 9.punktu.
2. Svītrot 13.panta desmito daļu.

3. Izteikt likumu ar 20.pantu šādā redakcijā:

**“20. pants Atbildība par trešajām personām nodarītajiem zaudējumiem.**

(1) Būvniecības ierosinātājs atbild par nodarīto kaitējumu trešās personas dzīvībai vai veselībai vai trešās personas mantai nodarīto bojājumu, kas ir radies tiešā cēloniskajā sakarībā ar būvlaukumā veiktajiem būvdarbiem. Būvniecības ierosinātāja atbildība ir ierobežota Būvniecības civiltiesiskās atbildības obligātās apdrošināšanas likumā noteiktajā apmērā un tvērumā.

(2) Būvniecības ierosinātāja pienākums atlīdzināt trešajām personām nodarītos zaudējumus neietekmē būvniecības procesa dalībniekiem normatīvajos aktos būvniecības jomā noteikto atbildību. Būvniecības ierosinātājam ir tiesības prasīt atlīdzināto zaudējumu samaksu no būvniecības procesa dalībnieka, kura darbības vai bezdarbības rezultātā ir nodarīts kaitējums trešās personas dzīvībai un veselībai vai radies zaudējums mantas bojājuma gadījumā.

(3) Trešās personas dzīvībai vai veselībai nodarīto kaitējumu vai mantai nodarīto bojājumu, kas nav atlīdzināmi Būvniecības civiltiesiskās atbildības obligātās apdrošināšanas likuma ietvaros, atlīdzina būvniecības procesa dalībnieks, kura darbības vai bezdarbības rezultātā zaudējumi ir radušies.

4. Papildināt pārejas noteikumus ar 26. punktu šādā redakcijā:

“26. Šā likuma grozījumus 20.pantā piemēro būvniecības ieceres īstenošanai, kura ir ierosināta pēc 2022. gada 1.jūlija.

5. Likums stājas spēkā 2022.gada 1.jūlijā.

Ministru prezidents A.K.Kariņš

Ekonomikas ministra p.i. K.Gerhards

Iesniedzējs:

Ekonomikas ministra p.i. K.Gerhards

Vīza:

Valsts sekretārs E.Valantis